
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Hongkongu a Číne,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže po zavedení zákona o národnej bezpečnosti a nariadenia o ochrane národnej bezpečnosti (SNSO) sa základné slobody a stav právneho štátu v Hongkongu zhoršili; keďže Čína porušila čínsko-britské a čínsko-portugalské spoločné vyhlásenia, zásadu „jedna krajina, dva systémy“ a Medzinárodný pakt o občianskych a politických právach; keďže na základe zákona o národnej bezpečnosti bolo zatknutých viac ako 200 osôb;
B.	keďže Jimmy Lai je od roku 2020 zadržiavaný na základe vykonštruovaných obvinení; keďže jeho súdny proces sa začal v roku 2023 po rôznych oneskoreniach; keďže Jimmy Lai poprel tieto obvinenia a čelí doživotnému väzneniu; keďže jeho britskému advokátovi bolo zamietnuté povolenie zastupovať ho;
C.	keďže 45 prodemokratických politikov, aktivistov a novinárov bolo v prípade „Hongkong 47“ odsúdených za podvratnú činnosť v súvislosti s organizovaním neoficiálnych primárnych volieb; keďže súdne procesy s nimi boli doteraz najväčšími súdnymi procesmi súvisiacimi s národnou bezpečnosťou;
D.	keďže politickí väzni v Hongkongu sú počas dlhej vyšetrovacej väzby vystavení ťažkým podmienkam, ktoré často ovplyvňujú ich zdravie, ako je aj prípad 76-ročného Laia, ktorý má cukrovku a ktorému bolo vo väzení odopreté sväté prijímanie;
E.	keďže nezávislé médiá v Hongkongu boli nútené ukončiť svoju činnosť a dvaja novinári z dnes už zrušených médií Chung Pui-Kuen a Patrick Lam boli odsúdení za „protištátne publikácie“; keďže Hongkong vo svetovom rebríčku slobody tlače výrazne poklesol;
1.	odsudzuje odsúdenie prodemokratických aktivistov na základe obvinení z ohrozenia národnej bezpečnosti, k čomu došlo v rozpore s medzinárodným právom; vyzýva na zrušenie zákona o národnej bezpečnosti a SNSO; odsudzuje zhoršenie základných slobôd v Hongkongu;
2.	naliehavo vyzýva vládu Hongkongu, aby okamžite a bezpodmienečne prepustila všetkých prodemokratických aktivistov vrátane Laia a Chunga a stiahla všetky obvinenia proti nim;
[bookmark: _gjdgxs]3.	odsudzuje extrateritoriálne uplatňovanie zákona o národnej bezpečnosti a rastúce nadnárodné represie zo strany čínskych orgánov a orgánov Hongkongu namierené proti komunite diaspóry vnútri EÚ; vyzýva členské štáty, aby pozastavili zmluvy o vydávaní osôb, ktoré s nimi uzavreli;
4.	odsudzuje využívanie globálneho obchodného postavenia Hongkongu s cieľom vyhnúť sa medzinárodným sankciám uvaleným na Rusko, Irán a Severnú Kóreu, najmä prostredníctvom dodávok pokročilých technológií, obchodu s ropou a poskytovania finančných služieb;
5.	vyzýva ESVČ a členské štáty, aby upozornili Čínu, že jej kroky v Hongkongu budú mať dôsledky pre vzťahy medzi EÚ a Čínou; vyzýva Radu, aby prehodnotila svoje závery z roku 2020 o Hongkongu a uložila cielené sankcie vzťahujúce sa na Johna Leea a ďalších hongkonských a čínskym úradníkov zodpovedných za porušovanie ľudských práv, zrušila priaznivé colné zaobchádzanie s Hongkongom a preskúmala štatút Hospodárskeho a obchodného úradu Hongkongu v Bruseli; naliehavo vyzýva členské štáty, aby na Medzinárodnom súdnom dvore začali konanie proti rozhodnutiu Číny vnútiť Hongkongu a Macau zákon o národnej bezpečnosti;
6.	požaduje, aby sa na podporu demokratických aktivistov v Hongkongu vytvoril fond EÚ na právnu obranu a kancelária EÚ v Hongkongu zintenzívnila návštevy vo väzniciach a pozorovanie súdnych konaní a zriadila kontaktné miesto pre ľudské práva;
7.	vyzýva Hongkong, aby novinárom umožnil slobodne podávať správy, a naliehavo vyzýva ESVČ, aby posilnila slobodu tlače v Hongkongu;
8.	poveruje svoju predsedníčku, aby postúpila toto uznesenie inštitúciám EÚ, Číne a Osobitnej administratívnej oblasti Hongkong (HKSAR).

